钦定古今图书集成/历象汇编/庶征典/第103卷 > 《娄元礼田五家行》 > 吴
## 钦定古今图书集成/历象汇编/庶征典/第103卷 > 《娄元礼田五家行》 > 吴

### 大帝嘉禾三年九月陨霜伤谷

按《吴志孙权传》：“嘉禾三年九月朔，陨霜伤谷。”

按《晋书五行志》，吴孙权嘉禾三年九月朔，陨霜伤谷。
案刘向说，“诛罚不由君，山在臣下之象也。”是时校事
吕壹专作威福，与汉元帝时石显用事陨霜同应。班
固书九月二日，陈寿言朔，皆明未可以伤谷也。壹后
亦伏诛。京房《易传》曰：“兴兵妄诛，兹谓亡法。厥灾霜，夏
杀五谷，冬杀麦。诛不原情，兹谓不仁。其霜夏先大雷”
风，冬先雨，乃陨。霜有芒角，贤圣遭害，其霜附木不下
地。佞人依刑，兹谓私贼，其霜在草根土隙间。不教而
诛，兹谓虐，其霜反在草下。

### 赤乌四年正月吴大雪

按《吴志孙权传》：赤乌四年：“春正月，大雪，平地深三尺，
鸟兽死者大半。”

按《晋书五行志》：“孙权赤乌四年正月，大雪，平地深三
尺，鸟兽死者大半。是年夏，全琮等四将军攻略淮南、
襄阳，战死者千馀人。其后权以谗邪，数责让陆议，议
愤恚致卒。”与汉景、武大雪同事。

### 废帝太平二年春寒

按《吴志孙亮传》，“太平二年春二月乙卯，雪，大寒。”
按《晋书五行志》，“吴孙亮太平二年二月甲寅，大雨震
电。乙卯雪大寒。”按刘歆说，此时当雨而不当大。大雨，
恒雨之罚也。于始震电之明日而雪大寒，又常寒之
罚也。刘向以为既已雷电，则雪不复当降，皆失时之
异也。天戒若曰，为君失时，贼臣将起。先震电而后雪
者，阴见间隙而胜阳，逆弑之祸将成也。亮不悟，寻见
废。此与《春秋》鲁隐同。